เบี้ยประกันชีวิตรับรวมปี53โต14.3%
สมาคมประกันชีวิตไทยเผยเบี้ยประกันชีวิตรับรวม 12 เดือน ของปี 2553 โตขึ้น 14.3%
10 ก.พ. 2554

สมาคมประกันชีวิตไทยเผยเบี้ยประกันชีวิตรับรวม 12 เดือน ของปี 2553 โตขึ้น 14.3% 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า อัตราการเติบโตของธุรกิจประกันชีวิตในปี 2553 เป็นอัตราการเติบโตที่สูงขึ้นเป็นที่น่าพอใจ แม้ว่าเศรษฐกิจไทยโดยรวมจะได้รับผลกระทบจากความผันผวนของค่าเงินบาท ปัญหาการเมืองภายในประเทศ และสถานการณ์น้ำท่วมที่เกิดขึ้นในช่วงครึ่งหลังของปี 2553 ที่ผ่านมา โดยรวมเศรษฐกิจไทยเติบโตประมาณร้อยละ 8 
ขณะที่เบี้ยประกันชีวิตเติบโต14.3% ในการพิจารณาข้อมูลสถิติของธุรกิจประกันชีวิต สมาคมจะพิจารณาแยกเป็น 2 กรณี คือ ประการแรกจะพิจารณาถึงขนาดของบริษัท โดยจะพิจารณาถึงการเติบโตของเบี้ยประกันชีวิตรับรวม ซึ่งหมายถึงเบี้ยประกันชีวิตรับรายใหม่ (New Business Premium) รวมกับเบี้ยประกันชีวิตรับปีต่อไป (Renewal Premium) โดยจะมีการพิจารณาถึงอัตราความคงอยู่ของกรมธรรม์ประกันชีวิตประกอบด้วย และประการที่สอง จะพิจารณาถึงการขยายงานของบริษัท จะพิจารณาจากการเติบโตเฉพาะเบี้ยประกันชีวิตรับรายใหม่เพียงอย่างเดียว สถิติเบี้ยประกันชีวิตรับในปี 2553 ที่สมาคมประกันชีวิตไทยรวบรวมได้ในขณะนี้ มีดังนี้
1. เบี้ยประกันชีวิตรับรวม 12 เดือน ตั้งแต่มกราคม-ธันวาคม 2553 มีทั้งสิ้น 296,260.6 ล้านบาท เพิ่มขึ้นจากระยะเดียวกันปีก่อนจำนวน 37,099.2 ล้านบาท หรือคิดเป็น 14.3% บริษัทประกันชีวิตที่มีเบี้ยประกันชีวิตรับรวมสูงสุด 5 อันดับแรก คือ อันดับที่ 1 บริษัท เอ.ไอ.เอ. จำนวน 91,705.2 ล้านบาท ซึ่งมีส่วนแบ่งการตลาด 31.0% อันดับที่ 2 บริษัทไทยประกันชีวิต จำนวน 36,747.1 ล้านบาท ซึ่งมีส่วนแบ่งการตลาด 12.4% อันดับที่ 3 บริษัทเมืองไทยประกันชีวิต จำนวน 29,649.3 ล้านบาท ซึ่งมีส่วนแบ่งการตลาด 10.0% อันดับที่ 4 บริษัทกรุงเทพประกันชีวิต จำนวน 26,351.9 ล้านบาท ซึ่งมีส่วนแบ่งการตลาด 8.9% และ อันดับที่ 5 บริษัทไทยพาณิชย์นิวยอร์คไลฟ์ประกันชีวิต จำนวน 24,554.7 ล้านบาท ส่วนแบ่งการตลาด 8.3%
2. เบี้ยประกันชีวิตรับรายใหม่ กรณีพิจารณาการขยายงานตลอดปี 2553 จะพิจารณาจากจำนวนเบี้ยประกันชีวิตรับรายใหม่ 12 เดือน ซึ่งเบี้ยประกันชีวิตรับตั้งแต่มกราคม-ธันวาคม 2553 มีทั้งสิ้น 93,679.5 ล้านบาท เพิ่มขึ้นจากระยะเดียวกันปีก่อนจำนวน 5,864.2 ล้านบาท หรือคิดเป็น 6.7% บริษัทประกันชีวิตที่มีเบี้ยประกันชีวิตรับรายใหม่รวมสูงสุด หรือมีการขยายงานสูงสุด 5 อันดับแรก คือ อันดับที่ 1 บริษัทเอ.ไอ.เอ. จำนวน 18,916.7 ล้านบาท ซึ่งมีส่วนแบ่งการตลาด 20.2% อันดับที่ 2 บริษัทเมืองไทยประกันชีวิต จำนวน 13,122.8 ล้านบาท ซึ่งมีส่วนแบ่งการตลาด 14.0% อันดับที่ 3 บจ.ไทยประกันชีวิต จำนวน 9,114.7 ล้านบาท ซึ่งมีส่วนแบ่งการตลาด 9.73% อันดับที่ 4 บริษัทกรุงเทพประกันชีวิต จำนวน 9,108.0 ล้านบาท ซึ่งมีส่วนแบ่งการตลาด 9.72% และอันดับที่ 5 บมจ.ไทยพาณิชย์นิวยอร์คไลฟ์ประกันชีวิต จำนวน 8,605.1 ล้านบาท ซึ่งมีส่วนแบ่งการตลาด 9.2%
นางบุษรา กล่าวว่า อัตราการเติบโตของธุรกิจประกันชีวิต ในปี 2553 ที่เพิ่มขึ้น 14.3% นั้น เป็นอัตราที่น่าพึงพอใจยิ่ง และสมาคมได้ประมาณการว่า ธุรกิจประกันชีวิต ยังจะเติบโตอย่างต่อเนื่องในปี 2554 ซึ่งคาดว่า จะมีอัตราเพิ่มขึ้น ประมาณ 15 %หรือเบี้ยประกันชีวิตรวม จะไม่ต่ำกว่า 340,000 ล้านบาท โดยมีปัจจัยบวกที่ บริษัทประกันชีวิตยังคงมีการแข่งขันกันพัฒนาผลิตภัณฑ์แบบต่างๆ ออกมา เพื่อสนองความต้องการของประชาชน และประชาสัมพันธ์ผลิตภัณฑ์เหล่านั้นอย่างแพร่หลายสู่ประชาชนอย่างไม่หยุดหยั้ง ประกอบกับรัฐบาลมีมาตรการส่งเสริมด้านภาษี โดยการเพิ่มค่าลดหย่อนเบี้ยประกันภัย จากการประกันชีวิตแบบบำนาญอีก 200,000 บาท รวมเป็น 300,000 บาท ในปี 2554 จึงจะมีการประกันชีวิตแบบบำนาญต่างๆ ออกมาขายในตลาดมากขึ้น และที่สำคัญคือจะมีการแข่งขันกันพัฒนาด้านการขายผ่านช่องทางธนาคาร และตัวแทนกันมากขึ้นกว่าปีที่ผ่านมา ซึ่งทั้งสองช่องทางนี้จะช่วยผลักดันให้เบี้ยประกันชีวิตเพิ่มในอัตราที่สูงขึ้น